Φασολάδα κυπριακή: απλή, λευκή και απίθανα νόστιμη!
Φασολάδα λευκή, απλή, μα πεντανόστιμη. Και το σημαντικότερο; Η συνταγή είναι του Χριστόφορου Πέσκια, από την πατρίδα του την Κύπρο.
500 γρ. φασόλια μικρά, π.χ. βανίλιες Φενεού, μουλιασμένα 1 βράδυ σε μπόλικο κρύο νερό, 3 λίτρα νερό ή ζωμός λαχανικών, 200 γρ. καρότα, καθαρισμένα, στη μέση, 400 γρ. ξερά κρεμμύδια, καθαρισμένα και κομμένα στη μέση, 2 κλωνάρια σέλερι, σε μεγάλα κομμάτια, 2-3 κλωνάρια φρέσκο θυμάρι, 2-3 φρέσκα φύλλα δάφνης (ή, εν ανάγκη, ξερά), 4 σκελίδες σκόρδου, καθαρισμένες, ολόκληρες, κοπανισμένες, αλάτι, φρεσκοτριμμένο πιπέρι, 1 μάτσο μαϊντανός, ψιλοκομμένος, χυμός από 2-3 λεμόνια, μπόλικο καλό ελαιόλαδο
Για να φτιάξω λευκή φασολάδα, αρχικά ξεπλένω καλά τα φασόλια από το πρώτο τους νερό, αυτό του μουλιάσματος. Τα βάζω σε βαθιά κατσαρόλα, ρίχνω νερό να τα καλύψει καλά και τα βράζω έντονα για 10 λεπτά.Στραγγίζω τα φασόλια και πετάω το νερό. Τα βάζω ξανά στη βαθιά κατσαρόλα και ρίχνω το μετρημένο νερό, που θα πρέπει να καλύπτει τα φασόλια κατά 3-4 δάχτυλα.Αφήνω το υγρό να κοχλάσει και ξαφρίζω για όσο βγαίνει αφρός.Μετά, ρίχνω στην κατσαρόλα τα καρότα, τα κρεμμύδια, το σέλερι, το θυμάρι, το σκόρδο και τη δάφνη. Βράζω τη φασολάδα σε ανοιχτή κατσαρόλα σε χαμηλή φωτιά για περίπου 2 ώρες, μέχρι να μαλακώσουν τα φασόλια, να φουσκώσουν και να σκάσει η φλούδα τους. Περίπου 10 λεπτά πριν από το τέλος ρίχνω αλάτι. Πετάω τα λαχανικά και τα μυρωδικά και η λευκή φασολάδα είναι έτοιμη.
Καρότα,Κρεμμύδι,Φασόλια,Χορτοφαγικά